移居公安敬贈衛大郎
作者：杜甫
朝代：唐

paragraphs: 衛侯不易得，余病汝知之。
雅量涵高遠，清襟照等夷。
平生感意氣，少小愛文辭。
河海由來合，風雲若有期。
形容勞宇宙，質樸謝軒墀。
自古幽人泣，留年壯士悲。
水煙通徑草，秋露接園葵。
入邑豺狼鬬，傷弓鳥雀飢。
白頭供宴語，烏几伴棲遲。
交態遭輕薄，今朝豁所思。